Diari Oficial de la Generalitat Valenciana


Sumari del DOGV 5991, del 08-04-2009 (2009/3831)

RESOLUCIÓ de 24 de març de 2009, de la vicepresidenta del Consell Valencià de l'Esport, per la qual es regulen els requisits, condicions i característiques de les formacions en matèria esportiva conduents a l'obtenció de diplomes i certificats d'entrenadors esportius a la Comunitat Valenciana d'acord amb el que establix el Reial Decret 1363/2007 de 24 d'octubre i l'Orde ECC/310/2002 de 16 de desembre.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2009/03/24/(1)/dof/vci/html**

### Dades del document

Número de DOGV
:   5991

Data del DOGV
:   08-04-2009

Secció del DOGV
:   I. DISPOSICIONS GENERALS

Número del document
:   2009/3831


Data del document
:   24-03-2009

Organisme emissor
:   Consell Valencià de l'Esport

Tipus de document
:   Resolució

Descriptors 

:   * Conselleria Cultura i Esport
    * Conselleria Educació
    * Consell Valencià de l'Esport
    * educació física
    * programa d'ensenyament
    * esport
    * legislació
    * reconeixement de títols
    * legislació escolar

RESOLUCIÓ de 24 de març de 2009, de la vicepresidenta del Consell Valencià de l'Esport, per la qual es regulen els requisits, condicions i característiques de les formacions en matèria esportiva conduents a l'obtenció de diplomes i certificats d'entrenadors esportius a la Comunitat Valenciana d'acord amb el que establix el Reial Decret 1363/2007 de 24 d'octubre i l'Orde ECC/310/2002 de 16 de desembre. [2009/3831]
El Reial Decret 1363/2007, de 24 d'octubre, pel qual s'establix l'ordenació general de les ensenyances esportives de règim especial, regula el marc general de les ensenyances esportives i en la seua disposició transitòria primera ordena la formació dels entrenadors fins que es desenvolupen les ensenyances oficials de la seua modalitat o especialitat esportiva, comptant amb la participació dels òrgans competents en matèria d'esports de les comunitats autònomes i de les federacions esportives corresponents i preveient la seua correspondència formativa amb la formació oficial. Al seu torn, específica en la seua disposició transitòria tercera que en tant el Ministeri d'Educació i Ciència no regule el que establix la disposició transitòria primera, continuarà vigent l'Orde ECD/3310/2002, de 16 de desembre de 2002 que regula els aspectes curriculars, els requisits generals i els efectes de la formació en matèria esportiva del període transitori.
La Llei 4/1993, de 20 de desembre, de la Generalitat, de l'Esport de la Comunitat Valenciana, establix en l'article díhuit l'exigència de titulació esportiva per a la realització d'activitats d'ensenyança, direcció, gestió, entrenament i qualssevol altres que s'establisquen relacionades amb l'esport, dins de l'àmbit de la Comunitat Valenciana.
L'article vint de l'esmentada llei disposa que la Generalitat expedirà les corresponents titulacions en funció dels diversos plans d'estudis aprovats pel departament competent i que les federacions esportives col·laboraran i programaran amb la Generalitat la formació de tècnics esportius.
L'article 19 del Decret 170/2006 de 17 de novembre, del Consell, pel qual s'aproven els estatuts del Consell Valencià de l'Esport, establix entre les seues funcions les de «fomentar les ensenyances en l'àmbit esportiu de la Comunitat Valenciana, col·laborant amb les federacions esportives per a l'organització dels cursos i reciclatges en les seues diferents àrees i nivells» i «col·laborar amb l'òrgan competent en matèria educativa en el desenvolupament d'ensenyances esportives quan conduïsquen a l'obtenció de títols acadèmics».
En virtut d'això, i fent ús de les competències assignades en la Llei 3/2006, de creació del Consell Valencià de l'Esport i del Decret 170/2006, pel qual s'aproven els Estatuts del Consell Valencià de l'Esport, resolc:
Article únic. Objecte
Aprovar els requisits, condicions i característiques de les formacions en matèria esportiva conduents a l'obtenció de diplomes i certificats d'entrenadors esportius a la Comunitat Valenciana d'acord amb el que establix el Reial Decret 1363/2007 de 24 d'octubre i l'Orde ECD/3310/2002 de 16 de desembre.
Estes formacions es regularàan a l'empara de la disposició transitòria primera del Reial Decret 1363/2007, de 24 d'octubre, que ordena la formació dels entrenadors fins que es desenvolupen les ensenyances oficials de la seua modalitat o especialitat esportiva, comptant amb la participació dels òrgans competents d'esports de les comunitats autònomes i de les federacions esportives corresponents i preveient la seua correspondència formativa amb la formació oficial, i de l'Orde ECD/3310/2002 de 16 de desembre, per la qual es regulen els aspectes curriculars, els requisits generals i els efectes de la formació en matèria esportiva del període transitori.
DISPOSICIÓ ADDICIONAL
Primera. Reconeixement de les formacions esportives
El Consell Valencià de l'Esport sol·licitarà del Consell Superior d'Esports el reconeixement de les formacions esportives impartides que hagen sigut convocades i disposen d'una autorització prèvia, tot això en els terminis i forma establits en l'Orde de 30 de juliol de 1999 per la qual es regula el procediment per al reconeixement de les formacions d'entrenadores esportius a les quals es referix l'article 42 i la disposició transitòria primera del Reial Decret 1913/1997, i d'acord amb l'article 36, disposició transitòria primera i tercera del Reial Decret 1363/2007, de 24 d'octubre, sempre que s'adapten a l'estructura, nivells, requisits d'accés, duració mínima i requisits del professorat establits en el mencionat reial decret i en l'Orde ECD/3310/2002, de 16 de desembre.
DISPOSICIONS FINALS
Primera. Normativa estatal
Els preceptes d'esta resolució que reproduïsquen preceptes recollits en la normativa estatal s'entenen sempre sense detriment de les competències estatals i sense perjuí de les modificacions que en dita normativa puguen introduir-se per l'Estat.
Segona
La present resolució entrarà en vigor a l'endemà de la seua publicació en el Diari Oficial de la Comunitat Valenciana.
València, 24 de març de 2009.- La secretària autonòmica d'Esport i vicepresidenta del Consell Valencià d'Esport: Niurka Montalvo Amaro.
ANNEX I
Bases per les quals es regulen els requisits, condicions i característiques de les formacions en matèria esportiva conduents a l'obtenció de diplomes i certificats d'entrenadors esportius en cada modalitat o especialitat esportiva d'acord amb el que establix el Reial Decret 1363/2007 de 24 d'octubre i l'Orde ECD/3310/2002 de 16 de desembre, en cada modalitat o especialitat esportiva, en l'àmbit de la Comunitat Valenciana
Primer. Finalitat de les formacions
Les formacions esportives a què es referix la present resolució tindran com a finalitat la formació d'entrenadors, monitors i tècnics en l'ensenyança o entrenament d'una modalitat o especialitat esportiva de conformitat amb el reconeixement atorgat pel Consell Superior d'Esports, segons el que disposa l'article 8 b) de la Llei 10/1990, de 15 d'octubre, de l'Esport.
Per a aquelles modalitats esportives autòctones de la Comunitat Valenciana que no tenen reconeixement oficial pel Consell Superior d'Esports es seguiran els mateixos criteris que en el cas de les modalitats esportives reconegudes, entenent el seu reconeixement dins de l'àmbit de la Comunitat Valenciana.
Les formacions promogudes per les federacions esportives a què es referix la present resolució només podran obtindre el reconeixement a l'efecte de correspondència amb la formació en matèria esportiva prevista en l'article 36, disposició transitòria primera i disposició transitòria tercera del Reial Decret 1363/2007, de 24 d'octubre, si s'adapten a l'estructura, nivells, requisits d'accés, duració mínima i requisits del professorat establits en el mencionat reial decret i en l'Orde ECD/3310/2002, de 16 de desembre.
Segon. Autorització administrativa
Les federacions esportives, espanyoles o de la Comunitat Valenciana, integrades en una federació esportiva espanyola que promoga formacions esportives que es desenvolupen totalment o parcialment en la Comunitat Valenciana i desitgen obtindre el reconeixement a l'efecte de la correspondència amb la formació esportiva prevista en el Reial Decret 1363/2007, de 24 d'octubre, hauran de sol·licitar l'autorització prèvia del Consell Valencià de l'Esport, en compliment d'allò que s'ha establit per l'Orde ECD/3310/2002, de 16 de desembre.
Tercer. Sol·licituds d'autorització administrativa
a) La sol·licitud d'autorització haurà de formular-se:
- fins al 31 de gener de cada any, quan les proves d'accés i el bloc específic es realitzen entre els mesos d'abril a desembre del mateix any.
- fins al 30 de setembre de cada any, quan les proves d'accés i el bloc específic es realitzen entre els mesos de desembre a juny de l'any següent.
b) La sol·licitud d'autorització haurà d'anar dirigida al Consell Valencià de l'Esport i la formularà el representant legal de la federació que promou la formació esportiva i anirà acompanyada de les dades que s'assenyalen en formulari del projecte esportiu.
c) Les sol·licituds es presentaran en el Registre del Consell Valencià de l'Esport i de les seues delegacions territorials d'Alacant, Castelló i València, o en qualsevol dels llocs a què es referix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
d) Les sol·licituds d'autorització de les federacions esportives espanyoles es dirigiran al Consell Valencià de l'Esport a través del Consell Superior d'Esports, que les remetrà a la Conselleria de Cultura i Esport acompanyada, si així ho considera, d'un informe.
e) En cas d'enviament per correu certificat, la presentació de la documentació en l'oficina de correus corresponent haurà d'efectuar-se en sobre obert, a fi que en la capçalera del primer full de la documentació presentada es facen constar clarament el nom de l'oficina i la data, lloc, hora i minut de l'admissió.
f) Quan la sol·licitud no es presente en cap dels registres dependents del Consell Valencià de l'Esport, es recomana avisar per fax a este.
Quart. Documentació
Les sol·licituds d'autorització administrativa es dirigiran al Consell Valencià de l'Esport, segons el model que figura com a annex II a la present resolució.
A la sol·licitud d'autorització administrativa s'acompanyarà la documentació següent:
a) Formulari del projecte esportiu segons el model que el Consell Valencià de l'Esport facilitarà a les federacions esportives interessades, i en el qual constaran les dades que s'indiquen en la base vint-i-cinquena de la present resolució.
b) El títol de propietat, contracte, autorització, conveni, o qualsevol altre títol on conste el dret a utilitzar les instal·lacions en què vaja a realitzar-se la formació.
c) Estructura, continguts i criteris d'avaluació de les proves d'accés de caràcter específic per a accedir al nivell I.
d) Informe-proposta per a la designació del tribunal especificant els seus noms i cognoms, DNI i titulacions acadèmiques o esportives.
e) Respecte de les modalitats i especialitats esportives establides en l'annex III de l'Orde WGB 3160/2002, de 16 de desembre, s'haurà d'aportar l'acreditació corresponent als mèrits esportius exigits.
Quint. Esmena i millora
U. Si la sol·licitud contiguera cap error o la documentació aportada fóra incompleta, el Consell Valencià de l'Esport requerirà a la federació esportiva perquè en el termini de deu dies esmene la falta o acompanye els documents necessaris, advertint-li que en cas de no esmenar en el dit termini se li tindrà per desistida en la seua petició.
Dos. A més de la informació i documentació assenyalada, el Consell Valencià de l'Esport podrà, en qualsevol moment de la tramitació de la sol·licitud, demanar qualsevol altra que considere necessària per al millor coneixement i comprensió de l'aplicació de la sol·licitud.
Sext. Informe de la Conselleria d'Educació
U. Una vegada presentada la sol·licitud i la documentació complementària, el Consell Valencià de l'Esport remetrà l'espedient a la Direcció General d'Ordenació i Centres Docents de la Conselleria d'Educació, a l'efecte de que emeta l'informe preceptiu sobre aquesta, d'acord amb el que establix el punt dos de la disposició addicional tercera de l'Orde ECD/3310/2002, de 16 de desembre.
Sèptim. Tràmit d'audiència
Instruït el procediment, el Consell Valencià de l'Esport ho posarà de manifest a la federació esportiva perquè, en un termini no inferior a deu ni superior a quinze dies, puga presentar els documents o al·legacions que estime pertinents.
Octau. Resolució
U. Una vegada efectuat el tràmit d'audiència, l'expedient serà elevat a la vicepresidenta del Consell Valencià de l'Esport amb una proposta de resolució.
Dos. La vicepresidenta del Consell Valencià de l'Esport dictarà resolució motivada en sentit d'autoritzar o denegar l'autorització sol·licitada segons siga procedent.
Tres. El termini per a resoldre i notificar la resolució serà de tres mesos des de la presentació de la sol·licitud, sense perjuí de les possibles suspensions previstes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Quatre. Qualsevol modificació que es pretenga realitzar sobre els cursos autoritzats haurà de ser comunicada, prèviament a la seua realització, Consell Valencià de l'Esport.
Cinc. L'organització de les proves d'accés, del bloc específic i del període de pràctiques del curs, una vegada haja sigut autoritzat, anirà a càrrec de la federació esportiva corresponent, recaient en ella qualsevol responsabilitat sobre possibles danys i perjuís que per la seua realització succeïsquen.
Sis. La dita autorització quedarà sense efecte si no es remet el document acreditatiu de la formalització de l'assegurança prevista en la base dotzena de la present resolució.
Nové. Estructura de les formacions esportives
U. Les activitats de formació esportiva per a entrenadors s'estructuraran d'acord amb el que establixen les disposicions generals quarta i quinta de l'Orde ECD/3310/2002, de 16 de desembre.
Dos. L'organització del bloc comú correspondrà en els seus tres nivells al Consell Valencià de l'Esport que els impartirà amb metodologia a distància.
L'organització de les proves d'accés, el bloc específic en els seus tres nivells i el control del període de pràctiques podran ser desenvolupats per la federació esportiva sol·licitant.
Desé. Requisits generals de les federacions esportives per a impartir les formacions
Les federacions esportives hauran d'impartir les formacions de manera que es garantisca que:
- Les instal·lacions esportives, aules i dependències necessàries per a realitzar la gestió i administració del curs hauran de complir amb allò que s'ha preceptuat en l'Orde ECD/3310/2002, de 16 de desembre.
- La distribució horària mínima per blocs i àrees de les ensenyances serà l'establida en l'annex II de l'Orde ECD/3310/2002, de 16 de desembre, si bé la federació esportiva organitzadora podrà ampliar la càrrega horària mínima, els objectius i continguts dels blocs i àrees
- Titulacions necessàries per a exercir la docència:
a) Per a les matèries del bloc comú i del bloc específic de cada nivell, el professorat haurà d'estar en possessió del títol de llicenciat, enginyer, arquitecte o títol de grau corresponent o les titulacions que, a l'efecte d'esta docència, es declaren equivalents, junt amb la formació pedagògica i didàctica d'acord amb la normativa que desenvolupe l'article 100 de la Llei Orgànica 2/2006, de 3 de maig, d'Educació.
b) A més, podran impartir els mòduls d'ensenyança esportiva del bloc específic aquelles persones no necessàriament titulades que desenvolupen la seua activitat en l'àmbit esportiu i laboral, o tinguen experiència docent acreditable en les formacions anteriors d'entrenadors esportius a què es referix la disposició addicional quinta, formacions d'entrenadors a qui es referix la disposició transitòria primera, i formació de tècnics esportius i tècnics esportius superiors de les ensenyances esportives, d'acord amb el que establix l'article 51.1.c) del Reial Decret 1363/2007, de 24 d'octubre.
Onzé. Convocatòria dels cursos
U. Les federacions esportives, una vegada hagen obtingut l'autorització administrativa podran impartir les formacions de les àrees que els corresponen, prèvia convocatòria pública que detallarà, a més de totes les dades que l'entitat organitzadora estime procedents, les següents:
a) Dades de la federació organitzadora, seu, telèfon, correu electrònic, web, fax i horari d'atenció al públic.
b) Lloc i termini per a formalitzar la inscripció, que mai podrà ser inferior a 10 dies des de la convocatòria del curs.
c) El nombre de places i el procediment de selecció dels aspirants.
d) Requisits acadèmics exigits als interessats.
e) Programa del curs, en el qual s'especifiquen la programació d'àrees, exàmens convocatòria ordinària i extraordinària, dies, horaris i seus en què s'impartirà el curs.
f) El preu total que ha d'abonar l'alumne, detallant tots aquells conceptes que comporten per a l'alumne costos addicionals (transport, secretaria, matriculació, etc.).
g) Procediment i dates de realització del període de pràctiques.
h) Una referència expressa al procediment d'incorporació regulat en la base tretzena de la present resolució.
En tot cas la convocatòria haurà de ser remesa al Consell Valencià de l'Esport amb caràcter previ a la realització de les proves d'accés de caràcter específic o si no són necessàries, amb anterioritat a la data d'inici de la formació esportiva.
Dos. La convocatòria dels cursos es farà pública, almenys, a través de:
a) Exposició en el tauler d'anuncis de la federació, així com de les dependències que estes disposen en la Comunitat Valenciana.
b) Publicació en la pàgina web de la federació, si esta en disposa.
c) Remissió als clubs esportius federats en l'entitat autoritzada.
d) Remissió al Consell Valencià de l'Esport a l'efecte de la seua publicació en la seua pàgina web, podent a més atorgar-se la difusió que entenga necessària.
Dotzé. Assegurança
U. Les federacions esportives garantiran en cada curs la seguretat dels participants per mitjà de l'oportuna pòlissa que cobrisca la responsabilitat civil, assistència sanitària de primers auxilis i els danys per accident, incloent invalidesa i mort.
El document acreditatiu de la seua formalització i dels danys coberts serà remés al Consell Valencià de l'Esport amb caràcter previ a la realització de les proves d'accés de caràcter específic o, en cas que no siguen necessàries, a l'inici de la formació esportiva.
Dos. Així mateix, si per imperatiu del desenvolupament del programa, es realitzaren desplaçaments col·lectius, la federació haurà de comprovar que el servici de transport contractat reunix les condicions de seguretat legalment establides.
Tretzé. Requisits d'accés a les formacions esportives
U. Requisits generals d'accés.
De conformitat amb el que establix l'article sext de l'Orde ECD/3310/2002, de 16 de desembre i la disposició addicional dotze del Reial Decret 1363/2007, de 24 d'octubre, per a accedir a la formació a què es referix esta resolució, serà necessari acreditar els requisits generals que a continuació s'especifiquen:
a) Per a accedir al nivell I, tindre 16 anys complits i acreditar el títol de graduat en educació secundària obligatòria o titulació equivalent a efectes acadèmics. També tindran accés al nivell I els que posseïsquen alguna de les acreditacions acadèmiques següents:
- La superació de la prova d'accés substitutòria del requisit del títol de graduat en educació secundària obligatòria per a l'accés a les ensenyances esportives de grau mitjà.
- El títol de tècnic auxiliar.
- El títol de tècnic.
- La superació del segon curs de batxillerat unificat i polivalent.
- El títol de batxiller superior.
- La superació del segon curs del primer cicle experimental de la reforma de les ensenyances mitjanes.
- La superació del tercer curs del pla 1963 o del segon curs de comuns experimental de les ensenyances d'Arts Aplicades i Oficis Artístics.
- El títol d'Oficialia Industrial.
- La superació d'altres estudis que hagen sigut declarats equivalents a efectes acadèmics amb algun dels anteriors.
- Tots els títols i situacions que es detallen per a l'accés al nivell III.
b) Per a accedir al nivell II, haver superat el nivell I de la mateixa modalitat o especialitat esportiva.
c) Per a accedir al nivell III, haver superat el nivell II en la mateixa modalitat o especialitat esportiva, i estar en possessió del títol de batxiller o posseir alguna de les acreditacions acadèmiques següents:
- El títol de batxiller establit per la Llei Orgànica 1/1990, de 3 d'octubre, d'Ordenació General del Sistema Educatiu.
- La superació de la prova d'accés substitutòria del requisit del títol de batxiller per a l'accés a les ensenyances esportives de grau superior.
- La superació del segon curs de qualsevol modalitat de batxillerat experimental.
- El títol de tècnic especialista o el títol de tècnic superior.
- El títol de Mestria Industrial.
- El títol de batxiller superior amb el curs d'orientació universitària (COU) o el preuniversitari.
- La superació de la prova d'accés a la universitat per a majors de vint-i-cinc anys.
- Qualsevol títol universitari, de cicle llarg o de cicle curt.
- La superació d'altres estudis que hagueren sigut declarats equivalents als anteriors.
Dos. Accés d'alumnes que no reunisquen els requisits acadèmics.
a) Serà possible accedir a les formacions esportives sense complir els requisits de titulació acadèmica establits, sempre que l'aspirant reunisca les condicions d'edat i supere una prova d'accés al grau mitjà o una prova d'accés per al grau superior, d'acord amb el que establix l'article 31 del Reial Decret 1363/2007, de 24 d'octubre.
b) La prova d'accés a la formació professional de grau mitjà podrà substituir a la prova d'accés al mateix grau de les ensenyances esportives.
c) La part comuna de la prova d'accés a la formació professional de grau superior podrà substituir a la prova d'accés al mateix grau de les ensenyances esportives.
A la Comunitat Valenciana, la regulació i convocatòria de les proves d'accés corresponen a la Conselleria d'Educació, qui en l'àmbit de les seues competències, realitzarà, almenys, una convocatòria anual.
Tres. Requisits específics d'accés.
a) Les federacions organitzadores sol·licitaran l'aprovació de les proves d'accés de caràcter específic per als nivells I i III, així com els mèrits esportius per a l'accés al nivell III i de la designació del tribunal per a les proves d'accés a què es referix l'article sèptim de l'Orde ECD/3310/2002, de 16 de desembre.
b) La sol·licitud de la seua aprovació es considerarà inclosa en la sol·licitud d'autorització del curs.
Quatre. Col·lectius exempts dels requisits específics d'accés.
Estaran exempts dels requisits específics d'accés tots aquells sol·licitants que complisquen els requisits establits en l'article 33 del Reial Decret 1363/2007, de 24 d'octubre, i en la disposició sèptima de l'Orde ECD/3310/2002, de 16 de desembre.
Cinc. Procediments de selecció per a l'accés quan el nombre de sol·licitants que complixen requisits supere el nombre de places convocades.
Quan el nombre de sol·licitants que compleixen els requisits generals i específics supere al nombre de places convocades, els procediments de selecció dels aspirants per a l'accés es basaran en els criteris següents:
Per a l'accés a les formacions de nivell I:
a) Quan es realitze prova d'accés de caràcter específic, la puntuació aconseguida pels aspirants en dites proves.
b) Quan es requerisca l'acreditació d'un mèrit esportiu, la puntuació aconseguida pels aspirants aplicant el següent barem conformat pels següents aspectes que tindran el mateix valor entre si:
- El grau que posseïsquen, en aquelles especialitats esportives que el contemplen.
- L'historial esportiu com a esportista practicant, preparador físic, gestor de clubs i equips, i jutge/àrbitre o semblant, de la modalitat o especialitat esportiva de què es tracte.
Per a l'accés a les formacions dels nivells II i III:
La puntuació que obtinguen els aspirants en aplicar el següent barem conformat pels següents aspectes que tindran el mateix valor entre si:
- La nota mitjana aconseguida en cursar les formacions dels nivells anteriors.
- El grau que posseïsquen, en aquelles especialitats esportives que el contemplen.
- L'historial esportiu com a esportista practicant, entrenador al seu nivell, preparador físic, gestor de clubs i equips, i jutge/àrbitre o semblant, de la modalitat o especialitat esportiva de què es tracte.
L'aplicació del que es determina en este punt es realitzarà pel tribunal, a què es referix la base tercera .d), de la present resolució.
Sis. Es podran autoritzar convocatòries per a col·lectius que reunint els requisits generals i específics per a l'accés es troben en una determinada situació acadèmica o esportiva i convocatòries per a dur a terme de forma modular d'acord amb el que establix la disposició general novena de l'Orde ECD/3310/2002, de 16 de desembre.
Set. Quan es reserven quotes de places per als col·lectius exempts i minusvàlids de conformitat amb el que establixen els punts quatre i cinc de la disposició general sèptima de l'Orde ECD/3310/2002, de 16 de desembre, es farà constar expressament en la convocatòria el nombre de places o el percentatge que es reserva.
Huit. Per a l'accés a qualsevol dels nivells de qualsevol modalitat o especialitat esportiva, estaran exempts dels requisits específics els qui acrediten, en la modalitat o especialitat esportiva de què es tracte, la condició que es detalla en el punt quatre de la disposició general sèptima de l'Orde ECD/3310/2002, de 16 de desembre.
Catorzé. Incorporacions a la formació esportiva des de formacions anteriors
Els que hagueren iniciat alguna formació esportiva abans de l'entrada en vigor de la present resolució i no l'hagueren completat o no hagueren superat en la seua totalitat els nivells previstos, podran incorporar-se a les formacions esportives que es convoquen en virtut de la present resolució sempre que es troben en algun dels supòsits següents:
1. Els que tinguen superada una formació amb una càrrega lectiva igual o superior a la que s'establix en l'Orde ECD/3310/2002, de 16 de desembre, la incorporació a les formacions haurà de reunir els requisits següents:
a) Per a incorporar-se a una formació de nivell I, hauran d'acreditar:
- Tindre setze anys complits i el títol de graduat en educació secundària obligatòria o titulació equivalent a efectes acadèmics, o algunes de les acreditacions acadèmiques indicades en la base tretzena de la present resolució.
- La superació de totes les ensenyances del bloc comú de nivell I o del bloc específic de nivell I, si este últim correspon a la mateixa modalitat o especialitat esportiva de la formació a què es pretenga incorporar i sempre que el bloc superat tinguera una càrrega lectiva mínima de 45 hores per al bloc comú o 75 hores per al bloc específic.
- La realització d'un període de pràctiques amb una duració mínima de 150 hores.
b) Per a incorporar-se a una formació de nivell II hauran d'acreditar:
- Tindre setze anys complits i el títol de graduat en educació secundària obligatòria o titulació equivalent a efectes acadèmics, o alguna de les acreditacions acadèmiques indicades en la base tretzena de la present resolució
- La superació, en la mateixa modalitat o especialitat esportiva de la formació a què es pretenga incorporar, de les ensenyances de nivell I que s'hagueren organitzat en dos blocs comuns i específic, amb una càrrega lectiva mínima de de 45 hores per al bloc comú i 75 hores per al bloc específic.
- La realització d'un període de pràctiques amb una duració mínima de 150 hores.
- El mèrit esportiu per al supòsit que s'establix en l'annex III de l'Orde ECD/3310/2002, de 16 de desembre.
c) Per a incorporar-se a una formació de nivell III hauran de:
- Acreditar alguna de les formacions acadèmiques que s'establixen en la base tretzena u. c) de la present resolució.
- Haver superat, en la mateixa modalitat o especialitat esportiva de la formació a què es pretenga incorporar, les ensenyances dels nivells I i II, els continguts de les quals, en ambdós nivells, s'hagueren organitzat en dos blocs, comú i específic, amb una càrrega lectiva mínima de 120 hores en el nivell I i 280 hores en el nivell II.
- La realització d'un període de pràctiques amb una duració mínima de 200 hores.
- El mèrit esportiu per al supòsit que s'establix en l'annex III de l'Orde ECD/3310/2002, de 16 de desembre.
2. Els que hagueren iniciat alguna formació esportiva abans de l'entrada en vigor de l'Orde ECD/3310/2002, de 16 de desembre, amb una càrrega lectiva inferior o una estructura diferent de la que s'establix en la mateixa, d'acord amb el que establix la disposició addicional primera punt 2 de l'esmentada orde, podran sol·licitar la seua incorporació a les formacions de nivell I, II i III sempre que reunisquen els requisits de caràcter general establits en la base tretzena de la present resolució i acrediten haver actuat com a entrenador federat més d'una temporada esportiva per a la seua incorporació en el nivell II i més de dos temporades esportives per al nivell III.
Quinzé. Incorporacions des de formacions merament federatives desenvolupades entre l'entrada en vigor de l'Orde de 5 de juliol de 1999 i l'entrada en vigor de l'Orde ECD/3310/2002, de 16 de desembre
Els que hagueren superat formacions d'entrenadors esportius, de caràcter merament federatiu, desenvolupades entre l'entrada en vigor de l'Orde de 5 de juliol de 1999 i l'entrada en vigor de l'Orde ECD/3310/2002, de 16 de desembre, podran incorporar-se a les formacions esportives que es convoquen d'acord amb el que establix la disposició addicional segona de l'Orde ECD/3310/2002, de 16 de desembre.
Setzé. Compensació d'àrees
U. Tindran la consideració de «superades per compensació» aquelles àrees de formació esportiva per a l'adquisició de la titulació corresponent a:
- Els que acrediten la superació d'ensenyances oficials de l'àmbit de l'activitat física i l'esport de conformitat amb el que disposa la disposició addicional tercera de l'Orde ECD/3310/2002, de 16 de desembre.
- Els que es troben compresos en la categoria de col·lectiu exempt, en la modalitat o especialitat esportiva de què es tracte i acrediten els mèrits i experiència esportiva d'acord amb el que disposa la disposició addicional quarta de l'orde anterior.
- La compensació d'àrees únicament serà possible quan el sol·licitant acredite que ha superat les ensenyances oficials de l'àmbit de l'activitat física i l'esport prèviament a l'inici de la matriculació en la formació esportiva de què es tracte.
Dos. Procediment.
- Les persones en les quals concórreguen algun dels supòsits del paràgraf anterior i que pretenguen sol·licitar la compensació d'àrees, presentaran les seues sol·licituds segons el model de l'annex III, dirigides al Consell Valencià de l'Esport.
- En presentar la sol·licitud, els interessats hauran d'acompanyar còpia autenticada del títol acadèmic oficial que procedisca o un certificat expedit pel centre oficial en què va cursar els estudis, en el qual conste el pla d'estudis seguit, el programa, la càrrega lectiva i que l'interessat ha finalitzat en la seua totalitat la titulació acadèmica acreditada.
- La sol·licitud de compensació d'àrees podran presentar-la aquells alumnes ja matriculats en un curs autoritzat, durant els 15 dies anteriors al seu inici.
- Les sol·licituds es presentaran en el Registre del Consell Valencià de l'Esport i de les seues delegacions territorials d'Alacant, Castelló i València, o en qualsevol dels llocs a què es referix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Tres. Esmena i millora.
Si la sol·licitud o la documentació aportades per l'interessat foren incompletes, el Consell Valencià de l'Esport li requerirà, perquè en el termini de deu dies esmene la falta o acompanye els documents necessaris, advertint-li que en cas de no esmenar en el dit termini se li tindrà per desistida en la seua petició.
Desseté. Comissió per a la valoració d'incorporacions, exempcions i compensació d'àrees
U. A l'efecte d'estudiar i valorar les sol·licituds d'incorporació o exempció tant amb formacions esportives com amb formacions oficials acadèmiques y de compensació d'àrees a les quals es referixen les bases tretzena, catorzena, quinzena i setzena de la present resolució, es crea, en el si del Consell Valencià de l'Esport, una comissió tècnica que estarà integrada per tres membres amb la composició següent:
- Dos tècnics del Consell Valencià de l'Esport, designats per la vicepresidenta del Consell Valencià de l'Esport, actuant un d'ells com a president.
- Un tècnic designat pel director general d'Ordenació i Centres Docents de la Conselleria d'Educació.
Dos. Per a la valoració de les sol·licituds la comissió tindrà en compte la correspondència que existix entre la càrrega lectiva i l'estructura del curs acreditat respecte al qual es pretén compensar. El període de pràctiques es considerarà superat amb l'acreditació de l'experiència com a entrenador federat.
Tres. La comissió informarà les sol·licituds rebudes, prenent com a base la formació que vaja a impartir-se i la formació acreditada per l'interessat i elevarà proposta de resolució a la vicepresidenta del Consell Valencià de l'Esport.
Quatre. Resolució.
- La vicepresidenta del Consell Valencià de l'Esport resoldrà en el termini de dos mesos des que es presente la sol·licitud o, si és el cas, des que s'hagen rebut els documents establits en les bases tretzena, catorzena, quinzena i setzena de la present resolució.
- La resolució serà notificada a l'entitat organitzadora i en el cas que li fóra acceptada la incorporació o compensació d'àrees, l'interessat haurà de fer efectiva la seua matricula en el termini de 10 dies des de la data en què l'entitat organitzadora ho comunique a l'interessat.
Dihuité. Formació a distància
El Consell Valencià de l'Esport podrà oferir a distància els mòduls del bloc comú d'acord amb el que establix l'article 26 del Reial Decret 1363/2007, de 24 d'octubre.
En la programació dels cursos que impartisquen part dels seus continguts amb metodologia a distància, s'haurà de respectar l'estructura del bloc comú, així com els mínims de càrrega lectiva presencial que s'especifiquen en la base vint-i-sisena de la present resolució.
Per a la impartició de continguts del bloc comú en sessions no presencials el Consell Valencià de l'Esport garantirà:
- Els mitjans tecnològics adequats que permeten un accés directe i permanent dels alumnes als recursos i materials del curs.
- Uns materials didàctics adequats per a la formació a distància, en els quals els continguts estiguen adaptats i compten amb el material de suport necessari perquè l'alumne puga adquirir i avaluar els seus coneixements.
- Un sistema de tutorització que estimule la participació de l'alumne, resolga els seus dubtes i corregisca els seus errors sense prolongades demores en el temps.
- Una programació didàctica adaptada a la metodologia a distància.
- Avaluació per mitjà d'un examen presencial al final del procés, que comptarà amb dos convocatòries organitzades pel Consell Valencià de l'Esport: convocatòria ordinària i convocatòria extraordinària.
Dos. Els alumnes que es matriculen en els cursos hauran de disposar per mitjans propis d'accés a un ordinador amb navegador d'internet, un compte de correu electrònic i el programari adequat per al seu aprofitament.
Dinové. Període de pràctiques
El període de pràctiques es durà a terme d'acord amb el que establix la disposició general octava de l'Orde ECD/3310/2002, de 16 de desembre.
La duració mínima serà de 150 hores per a les formacions esportives de nivell I i de 200 hores per a les formacions esportives dels nivells II i III.
La federació que impulse la formació, garantirà la disponibilitat de centres i entitats on desenvolupar els períodes de pràctiques i la seua adequació per al desenvolupament de dites pràctiques.
Una vegada desenvolupades, després de la realització i la superació d'estes per part dels alumnes, haurà d'expedir els corresponents certificats.
Vinté. Característiques i elements de l'avaluació
L'avaluació de les proves d'accés de caràcter específic, dels continguts de les àrees o matèries, del període de pràctiques i de les convocatòries d'examen es duran a terme d'acord amb el que establix el capítol quatre de l'Orde ECD/3310/2002, de 16 de desembre.
Vint-i-uné. Acreditació de la realització del curs i terminis
D'acord amb el que establixen les bases tres, quatre, cinc i onze de la present resolució, els cursos s'ajustaran en la seua programació i realització a allò que s'ha regulat en el Reial Decret 1363/2007, de 24 d'octubre i l'Orde ECD/3310/2002, de 16 de desembre.
La federació autoritzada haurà d'acreditar la correcta realització del curs presentant la documentació exigida en l'Orde ECD/3310/2002, de 16 de desembre, consistent a:
a) En el termini màxim de deu dies abans de l'inici del curs la federació organitzadora presentarà en el Consell Valencià de l'Esport:
- Acta final de la prova específica d'accés.
- Fotocòpies confrontades dels documents acreditatius dels requisits per a alumnes, segons la base tretzé de la present resolució.
- Fotocòpia confrontada del DNI de cadascun dels alumnes qualificats com apte.
- Fotocòpia confrontada del DNI i titulació acadèmica o esportiva del professorat que vaja a impartir docència en el curs.
- Programa definitiu del curs, en el qual s'especifiquen la programació d'àrees, exàmens, dies, horaris i seus en què s'impartirà el curs.
- Així mateix, s'haurà d'informar al Consell Valencià de l'Esport de qualsevol modificació d'este programa amb la suficient antelació per a l'inici del curs.
b) En el termini màxim d'un mes des de la finalització de la convocatòria d'examen extraordinària del bloc específic del curs la federació organitzadora presentarà:
- Fotocòpia confrontada de les actes finals de la convocatòria ordinària i extraordinària del bloc específic d'acord amb el que establix el capítol IV de l'Orde ECD/3310/2002, de 16 de desembre.
a) La presentació de la credencial del període de pràctiques es realitzarà per mitjà de la presentació d'un informe firmat pel/la director/a del curs i el/la president/a de la federació que acredite la correcta realització del mateix i podrà iniciar-se quan l'alumne haja superat la totalitat de les àrees del bloc específic, sempre que haja superat en la seua totalitat el bloc comú, o es trobe matriculat en el mateix.
Quan en el termini màxim establit per a la presentació dels diplomes acreditatius de la formació no s'acompanyen les credencials del període de pràctiques, l'alumne serà qualificat com no apte del període de pràctiques.
b) En el termini màxim de 12 mesos des de la finalització de la convocatòria d'examen extraordinària del bloc específic, la federació organitzadora presentarà els diplomes acreditatius de la formació superada que vaja a entregar als alumnes que hagen superat la totalitat de les ensenyances, acompanyats d'una relació d'estos. Esta documentació s'acompanyarà de les corresponents credencials del període de pràctiques, complementant així els documents per al registre de l'avaluació a què es referixen els apartats a) i b), a l'efecte del seu registre i diligència per part del Consell Valencià de l'Esport.
El Consell Valencià de l'Esport podrà sol·licitar la presentació d'esta documentació en suport informàtic, posant en este cas el model a disposició dels sol·licitants.
Vint-i-dosé. Instrucció del procés
U. El Consell Valencià de l'Esport podrà demanar els documents que considere necessaris per a la deguda acreditació i registre dels cursos que s'autoritzen i dels diplomes a què donen lloc.
Dos. El Consell Valencià de l'Esport efectuarà el seguiment de les formacions autoritzades a fi de comprovar que es desenvolupen d'acord amb les sol·licituds presentades i, si és el cas, amb les condicions d'autorització concedides.
Tres. El Consell Valencià de l'Esport podrà revocar l'autorització si durant el seguiment de l'activitat no s'entrega la documentació corresponent, no es complixen els terminis en ella previstos, o no es mantenen les condicions i requisits amb què es concedix.
Vint-i-tresé. Diligència dels diplomes
U. Les federacions esportives expediran, d'acord amb el que establix la disposició general vint-i-unena de l'Orde ECD/3310/2002, de 16 de desembre, els diplomes acreditatius a favor de les persones que hagen superat cadascun dels tres nivells en què s'estructuren les formacions esportives, incloent en l'anvers del diploma les dades següents:
- La federació esportiva organitzadora.
- El nom i cognoms, número de document nacional d'identitat, data, lloc de naixement i firma de l'interessat.
- El nom i el nivell de l'acreditació que s'obté, amb els efectes que comporta.
- Les referències a les normes administratives que autoritzen la formació superada: la disposició transitòria primera del Reial Decret 1363/2007, de 24 d'octubre, l'Orde ECD/3310/2002 de 16 de desembre, la present orde i la resolució del Consell Valencià de l'Esport per la qual s'autoritza la formació esportiva.
- El logotip i el segell de la federació esportiva i la firma del seu representant.
- La data d'expedició del diploma.
En el revers del diploma inclourà el currículum corresponent a la formació superada per l'interessat d'acord amb l'autorització concedida.
Dos. El termini per a emetre la diligència i tornar els diplomes a la federació serà de dos mesos des de la seua presentació en el Consell Valencià de l'Esport, termini que podrà ser suspés en el cas que es requerisquen documents o informes addicionals.
Tres. Les dades registrals s'inscriuran en el registre creat en el Consell Valencià de l'Esport mitjançant una resolució de 14 de maig de 2003, per la qual es crea el Fitxer d'Activitats de Formació Esportiva de Període Transitori autoritzades per la Direcció General de l'Esport. Una vegada efectuada la inscripció, es comunicarà al Ministeri d'Educació, Política Social i Esport.
Vint-i-quatré. Custòdia de documents d'avaluació
Les federacions esportives que duguen a terme formacions autoritzades custodiaran els originals de la totalitat dels documents per al registre de l'avaluació corresponents a cada activitat realitzada d'acord amb el que establix l'article vint de l'Orde ECD/3310/2002, de 16 de desembre.
Vint-i-cinqué. Documentació requerida en la sol·licitud d'autorització administrativa. Projecte esportiu:
a) Dades generals de la federació esportiva sol·licitant i codi d'identificació fiscal.
b) Any o curs en què va a desenvolupar-se la formació, així com les dates i llocs de realització del curs referits a les proves d'accés, el bloc comú, el bloc específic i el període de pràctiques.
c) Nivell de les ensenyances i nom del diploma que s'obté al superar-les.
d) Nombre de places que es convoquen, amb indicació de la reserva de places per a col·lectius exempts i persones amb alguna discapacitat, d'acord amb els punts 4 i 5 de l'article 7 de l'Orde ECD/3310/2002.
e) Nom, número del document nacional d'identitat i titulació acadèmica o esportiva del director/a de l'activitat.
f) Nom del centre o de les instal·lacions que s'utilitzaran, expressant el número i la seua capacitat, així com si són propietat de la federació o si s'utilitzen en règim de lloguer, conveni, autorització o qualsevol altre títol.
g) Pla d'estudis que va a desenvolupar-se, especificant el nom i la càrrega lectiva de les diferents àrees o matèries assignades a cada professor, calendari detallat de dates, horaris i instal·lacions o aules en què s'impartiran cadascuna de les àrees.
h) Règim de seguretat adoptat, expressant tant el tipus d'assegurança i nom de la companyia asseguradora, com els mitjans previstos per a l'evacuació dels participants en cas d'accident.
i) Nom, número del document nacional d'identitat i titulació acadèmica o esportiva dels professors del curs, així com, si és el cas, del tribunal previst per a la prova d'accés.
j) Centres i establiments de què es disposa per a la realització del període de pràctiques dels alumnes.
k) Per a accedir al nivell I, tipus de proves de caràcter específic o, si és el cas, la forma en què posteriorment s'acreditarà el mèrit esportiu. Per a accedir als nivells II i III, la forma en què posteriorment s'acreditaran els mèrits esportius en aquelles modalitats o disciplines esportives que així ho requerisquen, d'acord amb el que disposa l'annex 3 de l'Orde ECD/3310/2002.
l) Quotes, amb tots els conceptes detallats, que suposen una despesa que hagen de satisfer els alumnes. Ha d'indicar-se el preu final que ha de satisfer l'alumne incloent aquells casos previstos d'exempcions o reduccions en els preus.
m) Pressupost que detalla tant les despeses, incloses les retencions d'acord amb la legislació vigent, com els ingressos relacionats amb les activitats de formació.
n) Nombre màxim i mínim d'alumnes necessaris per a realitzar el curs.
Nivell I

Nivell II

Nivell III

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*
Nivel I

Nivel II

Nivel III

El Consell Valencià de l'Esport podrà sol·licitar la presentació d'esta documentació en suport informàtic, posant en este cas el model a disposició dels sol·licitants.
Vint-i-sisé. Càrrega lectiva no presencial de les àrees bloc comú
Vint-i-seté. Imports per drets d'inscripció
U. El Consell Valencià de l'Esport fixarà els imports per drets d'inscripció per als alumnes en els cursos autoritzats de formació esportiva per l'organització del bloc comú en els seus tres nivells.
Dos. Aquells alumnes que figuren en la Llista d'Esportistes d'Elit de la Comunitat Valenciana o tinguen reconeguda la condició de família nombrosa tindran reduccions en l'import del bloc comú. Per a això hauran de fer-ho constar a la sol·licitud, i en els casos de condició de família nombrosa, acreditar-ho mitjançant la còpia del llibre de família.
Tres. Exempcions. Aquells alumnes matriculats en un curs que acrediten el títol de llicenciat en Ciències de l'Activitat Física i de l'Esport o el de llicenciat en Educació Física i sol·liciten la compensació d'àrees d'acord amb el que establix la base setzena de la present resolució quedaran exempts de l'abonament dels preus establits pels drets d'inscripció en el bloc comú en els seus tres nivells.


Còpia Permalink ELI